               EURÓPSKA KOMISIA
            V Bruseli21. 4. 2021
            COM(2021) 195 final
            2021/0101(NLE)
            Návrh
            ROZHODNUTIE RADY
            o pozíciách, ktoré sa majú zaujať v mene Európskej únie písomným postupom účastníkov dohody o štátom podporovaných vývozných úveroch a účastníkov Sektorového dohovoru o vývozných úveroch na civilné lietadlá (ďalej len „dohovor SDL“), pokiaľ ide o žiadosti Spojeného kráľovstva stať sa účastníkom oboch nástrojov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie písomným postupom účastníkov dohody o štátom podporovaných vývozných úveroch (ďalej len „dohoda“) a účastníkov Sektorového dohovoru o vývozných úveroch na civilné lietadlá (ďalej len „sektorový dohovor o lietadlách“ alebo „dohovor SDL“), pokiaľ ide o žiadosti Spojeného kráľovstva Veľkej Británie a Severného Írska (ďalej len „Spojené kráľovstvo“) stať sa účastníkom dohody a dohovoru SDL.

               2.Kontext návrhu

               2.1.Dohoda a sektorový dohovor o lietadlách

               Dohoda je džentlmenskou dohodou, ktorej cieľom je poskytnúť rámec pre náležité využívanie štátom podporovaných vývozných úverov. V praxi to znamená stanovenie rovnakých podmienok (pri ktorých sa hospodárska súťaž odvíja od ceny a kvality vyvážaného tovaru a služieb, a nie od poskytnutých finančných podmienok) a snahu o odstránenie subvencií a narušení obchodu súvisiacich so štátom podporovanými vývoznými úvermi (ďalej aj „štátna podpora“). Dohoda nadobudla platnosť v apríli 1978 a jej trvanie nie je časovo obmedzené.

               Sektorový dohovor o lietadlách tvorí prílohu III k dohode a jeho cieľom je poskytnúť rámec pre predvídateľné, jednotné a transparentné využívanie štátom podporovaných vývozných úverov na predaj alebo prenájom lietadiel a súvisiaceho tovaru a služieb uvedených v článku 4 písm. a) dohovoru SDL. Čiže aj dohovor SDL má podporiť rovnaké podmienky pre vývoz v sektore lietadiel a odstránenie subvencií a narušení obchodu súvisiacich so štátnou podporou. Sektorový dohovor o lietadlách nadobudol účinnosť 1. februára 2011.

               Dohoda vrátane sektorového dohovoru o lietadlách je administratívne zakotvená v OECD a sekretariát OECD pre vývozné úvery k nej poskytuje podporu. Dohoda ani sektorový dohovor o lietadlách však nie sú právne akty OECD
                  1
               .

               Európska únia – a nie jej členské štáty – je účastníkom dohody a sektorového dohovoru o lietadlách, ktoré boli transponované do acquis Spoločenstva nariadením Európskeho parlamentu a Rady (EÚ) č. 1233/2011 zo 16. novembra 2011
                  2
               . Dohoda aj sektorový dohovor o lietadlách sú preto právne záväzné, keďže ide o záležitosť práva Únie.

               2.2.Účastníci dohody a účastníci dohovoru SDL

               Dohoda má v súčasnosti desať účastníkov (ďalej len „účastníci dohody“): Austrália, Kanada, Európska únia, Japonsko, Kórea, Nový Zéland, Nórsko, Švajčiarsko, Turecko a Spojené štáty.

               Sektorový dohovor o lietadlách má desať účastníkov (ďalej len „účastníci dohovoru SDL“) a účasť na dohovore SDL je z veľkej časti rovnaká ako pri dohode. Jediným rozdielom je, že Brazília je účastníkom dohovoru SDL (ale nie účastníkom dohody), zatiaľ čo Turecko sa nezúčastňuje na dohovore SDL (hoci je účastníkom dohody).

               Účastníci dohody, ako aj účastníci dohovoru SDL prijímajú rozhodnutia o úpravách dohody, resp. dohovoru SDL na základe konsenzu.

               V súlade s článkom 3 dohody môžu súčasní účastníci vyzvať ďalších členov OECD, ako aj nečlenské štáty OECD, aby sa stali účastníkmi dohody. Neúčastník sa môže stať účastníkom dohovoru SDL v súlade s postupmi uvedenými v dodatku I k dohovoru SDL.

               Európska komisia zastupuje Úniu na zasadnutiach účastníkov dohody a dohovoru SDL, ako aj pri rozhodovaní účastníkov dohody a dohovoru SDL písomnými postupmi.

               2.3.Pripravovaný akt účastníkov dohody a účastníkov dohovoru SDL

               Pripravovaným aktom by bolo udelenie štatútu účastníka dohody a dohovoru SDL Spojenému kráľovstvu na základe žiadostí Spojeného kráľovstva, aby sa stalo účastníkom dohody aj dohovoru SDL.

               V dôsledku odchodu Spojeného kráľovstva z EÚ Spojené kráľovstvo už nie je zastúpené v dohode ani v dohovore SDL. V liste z 28. januára 2021 Spojené kráľovstvo požiadalo, aby príslušní účastníci formálne súhlasili s tým, že sa Spojené kráľovstvo stane účastníkom oboch nástrojov. Predseda účastníkov dohody a dohovoru SDL 29. januára žiadosti Spojeného kráľovstva rozoslal a súčasným účastníkom stanovil lehotu na formálnu odpoveď do 31. marca 2021. V správe predsedu z 11. februára 2021 bola táto lehota predĺžená do konca mája 2021.

               Potvrdenie účasti Spojeného kráľovstva na dohode a dohovore SDL by si vyžadovalo zmenu článku 3 dohody a článku 3 dohovoru SDL, t. j. ustanovení, ktoré obsahujú zoznam príslušných účastníkov.

               Vzhľadom na uvedené skutočnosti je vhodné stanoviť pozíciu Únie, ktorá sa má zaujať v mene Únie v orgáne zriadenom dohodou, pretože toto rozhodnutie bude pre Úniu záväzné a bude mať vplyv na právo Únie na základe článku 1 nariadenia (EÚ) č. 1233/2011, v ktorom sa uvádza, že „[u]smernenia obsiahnuté v Dohode o štátom podporovaných vývozných úveroch (ďalej len ,dohoda‘) sa uplatňujú v Únii. Text dohody je pripojený k tomuto nariadeniu.“

               3.Pozícia, ktorá sa má zaujať v mene Únie

               Pripravované akty by Spojenému kráľovstvu umožnili stať sa účastníkom dohody a účastníkom dohovoru SDL.

               V správe predsedu z 29. januára 2021 sa uvádza: „Spojené kráľovstvo bolo jednou z pôvodných krajín, ktoré sa podieľali na stanovovaní finančných pravidiel pre štátom podporované vývozné úvery v 70. rokoch 20. storočia, a odvtedy je významným poskytovateľom štandardných vývozných úverov aj vývozných úverov na lietadlá. Je tiež aktívnym členom pracovnej skupiny pre vývozné úvery a úverové záruky. V dôsledku toho by bolo logické a vzájomne prospešné, keby bolo Spojené kráľovstvo účastníkom aj naďalej. Verím, že účastníci túto žiadosť podporia.“ Skutočne sa očakáva, že všetci účastníci dohody a účastníci dohovoru SDL žiadosti Spojeného kráľovstvá podporia.

               Je v záujme Únie, aby sa Spojené kráľovstvo zúčastňovalo na dohode aj na dohovore SDL. Oba nástroje poskytujú rámec pre náležité a transparentné využívanie štátom podporovaných vývozných úverov v príslušných oblastiach ich uplatňovania a ich účelom je podporovať rovnaké podmienky pre štátom podporované vývozné úvery. V posledných rokoch je Spojené kráľovstvo čoraz aktívnejšie pri poskytovaní štátnej podpory. V roku 2018 poskytlo oddelenie UK Export Finance (oddelenie vlády Spojeného kráľovstva na podporu vývozných úverov) štátnu podporu vo výške menej než 2 miliardy EUR. V roku 2019 to už bolo približne 5,5 miliardy EUR. Spojené kráľovstvo by ako účastník dohody a sektorového dohovoru o lietadlách muselo dodržiavať v nich stanovené pravidlá.

               Okrem toho, pokiaľ ide konkrétne o sektorový dohovor o lietadlách, treba mať na pamäti pretrvávajúci podiel Spojeného kráľovstva v spoločnosti Airbus. Regulácia štátnych vývozných úverov v sektore výroby lietadiel sa preto týka spoločného záujmu členských štátov EÚ a Spojeného kráľovstva.

               Vzhľadom na to, že účelom pripravovaného rozhodnutia je zabezpečiť rovnaké podmienky pre vývozné odvetvie EÚ, ako aj náležite zohľadniť zosúladené konkrétne hospodárske záujmy EÚ a Spojeného kráľovstva v sektore výroby lietadiel, pozíciami, ktoré sa majú zaujať v mene Únie, by mal byť súhlas s tým, aby sa Spojené kráľovstvo stalo účastníkom dohody a sektorového dohovoru o lietadlách.

               4.Právny základ

               3.1.Procesnoprávny základ

               3.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               3.1.2.Uplatnenie na tento prípad

               Oba akty, ktoré majú účastníci dohody a účastníci dohovoru SDL prijať (t. j. rozhodnúť o žiadostiach Spojeného kráľovstva stať sa účastníkom dohody a dohovoru SDL), predstavujú akty s právnymi účinkami. Pripravované akty majú právne účinky na základe článku 1 nariadenia Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES, v ktorom sa uvádza, že „[u]smernenia obsiahnuté v Dohode o štátom podporovaných vývozných úveroch (ďalej len ,dohoda‘) sa uplatňujú v Únii. Text dohody je pripojený k tomuto nariadeniu.“

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               3.2.Hmotnoprávny základ

               3.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie.

               3.2.2.Uplatnenie na tento prípad

               Hlavný cieľ a obsah pripravovaných aktov sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207.

               3.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9.

               5.Uverejnenie pripravovaného aktu

               Keďže aktom účastníkov dohody a aktom účastníkov dohovoru SDL sa zmení dohoda a sektorový dohovor o lietadlách, je vhodné uverejniť ich po ich prijatí v Úradnom vestníku Európskej únie.

               2021/0101 (NLE)

               Návrh

               ROZHODNUTIE RADY

               o pozíciách, ktoré sa majú zaujať v mene Európskej únie písomným postupom účastníkov dohody o štátom podporovaných vývozných úveroch a účastníkov Sektorového dohovoru o vývozných úveroch na civilné lietadlá (ďalej len „dohovor SDL“), pokiaľ ide o žiadosti Spojeného kráľovstva stať sa účastníkom oboch nástrojov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Usmernenia uvedené v dohode o štátom podporovaných vývozných úveroch (ďalej len „dohoda“) boli transponované, a teda sa stali v Únii právne záväznými na základe nariadenia Európskeho parlamentu a Rady (EÚ) č. 1233/2011
                  4
               .
                  5

               (2)Účastníkmi dohody sú: Austrália, Kanada, Európska únia, Japonsko, Kórea, Nový Zéland, Nórsko, Švajčiarsko, Turecko a Spojené štáty.

               (3)Sektorový dohovor o vývozných úveroch na civilné lietadlá (ďalej len „sektorový dohovor o lietadlách“ alebo „dohovor SDL“) tvorí prílohu III k dohode a v súlade s článkom 2 dohovoru SDL je neoddeliteľnou súčasťou dohody. Dohovor SDL ako taký bol takisto transponovaný a stal sa v Únii právne záväzným na základe nariadenia Európskeho parlamentu a Rady (EÚ) č. 1233/2011
                  6
               .
                  7

               (4)Účastníkmi dohovoru SDL v súčasnosti sú: Austrália, Brazília, Kanada, Európska únia, Japonsko, Kórea, Nový Zéland, Nórsko, Švajčiarsko a Spojené štáty.

               (5)Dohoda aj sektorový dohovor o lietadlách poskytujú rámec pre náležité a transparentné využívanie štátom podporovaných vývozných úverov v príslušných oblastiach ich uplatňovania. Ich účelom je podporovať rovnaké podmienky pre štátom podporované vývozné úvery s cieľom podporiť hospodársku súťaž medzi vývozcami na základe kvality a ceny vyvážaného tovaru a služieb, a nie na základe najvýhodnejších štátom podporovaných finančných podmienok.

               (6)Spojené kráľovstvo Veľkej Británie a Severného Írska (ďalej len „Spojené kráľovstvo“) vystúpilo z Únie s účinnosťou od 31. januára 2020.
                  8

               (7)V súlade s článkom 3 dohody môžu súčasní účastníci vyzvať ďalších členov OECD, ako aj nečlenské štáty OECD, aby sa stali účastníkmi dohody. Neúčastník dohovoru SDL sa môže stať účastníkom dohovoru SDL v súlade s postupmi uvedenými v dodatku I k dohovoru SDL.

               (8)V liste z 28. januára 2021 Spojené kráľovstvo požiadalo, aby účastníci dohody a účastníci sektorového dohovoru o lietadlách súhlasili s tým, aby sa Spojené kráľovstvo stalo účastníkom dohody a účastníkom sektorového dohovoru o lietadlách. Účastníci dohody a účastníci dohovoru SDL o týchto žiadostiach rozhodnú písomným postupom.

               (9)Je vhodné stanoviť pozíciu, ktorú majú v mene Únie zaujať účastníci dohody, ako aj pozíciu, ktorú majú v mene Únie zaujať účastníci sektorového dohovoru o lietadlách, keďže rozhodnutia účastníkov dohody a účastníkov dohovoru SDL budú pre Úniu záväzné na základe článku 2 nariadenia (EÚ) č. 1233/2011,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v písomnom postupe účastníkov dohody o štátom podporovaných vývozných úveroch, pokiaľ ide o žiadosť Spojeného kráľovstva stať sa účastníkom dohody, je túto žiadosť podporiť.

               Článok 1a

               Pozícia, ktorá sa má zaujať v mene Únie v písomnom postupe účastníkov Sektorového dohovoru o vývozných úveroch na civilné lietadlá, pokiaľ ide o žiadosť Spojeného kráľovstva stať sa účastníkom tohto sektorového dohovoru, je túto žiadosť podporiť.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        V zmysle vymedzenia v článku 5 Dohovoru OECD.

                     (2)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (5)

                        V minulosti boli už do práva EÚ prostredníctvom rozhodnutí Rady transponované predchádzajúce znenia dohody OECD.

                     (6)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (7)

                        V minulosti boli už do práva EÚ prostredníctvom rozhodnutí Rady transponované predchádzajúce znenia dohody OECD.

                     (8)

                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).


               EURÓPSKA KOMISIA
            V Bruseli27. 4. 2021
            COM(2021) 207 final
            2021/0107(BUD)
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na základe žiadosti Nemecka – EGF/2020/003 DE/GMH Guss

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“)
                  2
               .

               2.Dňa 15. decembra 2020 Nemecko podalo žiadosť EGF/2020/003 DE/GMH Guss o finančný príspevok z fondu EGF v dôsledku prepúšťania pracovníkov
                  3
                spoločnosti GMH Guss GmbH v Nemecku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2020/003 DE/GMH Guss

                        Členský štát

                        Nemecko

                        Dotknutý(-é) región(-y) (úroveň NUTS 2
                           4
                        )

                        Düsseldorf (DEA1)

                        Arnsberg (DEA5)

                        Dátum podania žiadosti

                        15. decembra 2020

                        Dátum potvrdenia prijatia žiadosti

                        15. decembra 2020

                        Dátum žiadosti o dodatočné informácie

                        28. decembra 2020

                        Termín na poskytnutie dodatočných informácií

                        8. februára 2021

                        Termín na dokončenie posúdenia

                        3. mája 2021

                        Kritérium zásahu

                        článok 4 ods. 1 písm. a) nariadenia o EGF

                        Hlavný podnik

                        GMH Guss

                        Počet dotknutých podnikov

                        1

                        Odvetvie(-a) ekonomickej činnosti

                        (divízia NACE Revision 2)
                           5

                        divízia 24 (Výroba a spracovanie kovov)

                        Počet pobočiek, dodávateľov a nadväzujúcich výrobcov

                        4

                        Referenčné obdobie (štyri mesiace):

                        31. júla 2020 – 30. novembra 2020

                        Počet prepustených pracovníkov počas referenčného obdobia

                        585

                        Celkový počet oprávnených prijímateľov

                        585

                        Celkový počet dotknutých prijímateľov

                        476

                        Rozpočet na personalizované služby (v EUR)

                        1 730 731

                        Rozpočet na využívanie EGF
                           6
                         (v EUR)

                        72 114

                        Celkový rozpočet (v EUR)

                        1 802 845

                        Príspevok z EGF (60 %) (v EUR)

                        1 081 706

               POSÚDENIE ŽIADOSTI

               Postup

               4.Nemecko podalo žiadosť EGF/2020/003 DE/GMH Guss 15. decembra 2020, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia potvrdila prijatie žiadosti v ten istý deň a 28. decembra 2020 požiadala Nemecko o dodatočné informácie. Tieto dodatočné informácie boli poskytnuté do šiestich týždňov od podania žiadosti. Lehota 12 týždňov od prijatia úplnej žiadosti, v ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 3. mája 2021.

               Oprávnenosť žiadosti

               Príslušné podniky a prijímatelia

               5.Žiadosť sa týka 585 pracovníkov prepustených v štyroch dcérskych spoločnostiach podniku GMH Guss GmbH. Tento podnik pôsobí v hospodárskom odvetví zaradenom do divízie 24 NACE Revision 2 (Výroba a spracovanie kovov). K prepúšťaniu došlo v regiónoch na úrovni NUTS 2: Düsseldorf (DEA1)
                  7
                a Arnsberg (DEA5)
                  8
               . Tieto lokality sa nachádzajú v oblasti Porúria, v tradičnej priemyselnej oblasti Severné Porýnie-Vestfálsko.

               Kritériá zásahu

               6.Nemecko predložilo žiadosť podľa kritérií zásahu uvedených v článku 4 ods. 1 písm. a) nariadenia o EGF, podľa ktorého muselo byť prepustených aspoň 500 pracovníkov v referenčnom období štyroch mesiacov v jednom podniku v jednom členskom štáte.

               7.Referenčné obdobie na predloženie žiadosti v dĺžke štyroch mesiacov trvalo od 31. júla 2020 do 30. novembra 2020.

               8.Počas referenčného obdobia bolo v podniku GMH Guss prepustených 585 pracovníkov.

               Stanovenie počtu prepustených pracovníkov a prípadov ukončenia činnosti

               9.Prípady prepustenia počas referenčného obdobia boli započítané od dátumu, keď zamestnávateľ v súlade s článkom 3 ods. 1 smernice Rady 98/59/ES
                  9
                písomne oznámil príslušnému verejnému orgánu plánované hromadné prepúšťanie. Nemecko pred dátumom dokončenia posúdenia Komisiou potvrdilo, že týchto 585 pracovníkov bolo skutočne prepustených.

               Oprávnení prijímatelia

               10.Celkový počet oprávnených prijímateľov je 585.

               Súvislosť medzi prepúšťaním a vážnymi zmenami v štruktúre svetového obchodu v dôsledku globalizácie

               11.S cieľom preukázať súvislosť medzi prepúšťaním a vážnymi zmenami v štruktúre svetového obchodu v dôsledku globalizácie Nemecko tvrdí, že zlievarenský priemysel v Nemecku čelí vážnym výzvam, ako sú zmeny v medzinárodnom obchode s tovarom a službami, ako aj premiestňovanie činností do krajín mimo EÚ.

               12.V zlievarňach na odlievanie kovov sa kovy tavia a tekuté kovy sa odlievajú do konkrétnych tvarov podľa požiadaviek zákazníkov. Tento proces je veľmi prácny. Zlievarne zvyčajne odlievajú kovy, keď sú potrebné veľmi zložité tvary. Zlievarne na odlievanie kovov sú klasickými dodávateľmi pre iné výrobné odvetvia, najmä pre automobilový priemysel, ako aj strojársky, stavebný, oceliarsky, energetický, chemický a priemysel zdravotníckych technológií. V Nemecku sú hlavnými zákazníkmi zlievarní na odlievanie kovov automobilový priemysel (60 %) a strojársky priemysel (26 %)
                  10
               . Keďže zlievarne sú vysoko špecializované a svojim zákazníkom poskytujú výrobky na mieru, činnosti zlievarní vo veľkej miere závisia od dopytu konkrétnych hlavných zákazníkov.

               13.Dve dcérske spoločnosti podniku GMH Guss boli dodávateľmi pre automobilový priemysel: jedna pre výrobcov osobných automobilov a druhá pre výrobcov ťažkých nákladných vozidiel. Tretia dcérska spoločnosť bola dodávateľom pre strojársky priemysel s osobitným zameraním na stavbu lodí. Štvrtá dcérska spoločnosť, ako aj samotná materská spoločnosť, zabezpečovali administratívne služby pre výrobné dcérske spoločnosti.

               14.Tradične sa zlievarne na odlievanie kovov stavali v blízkosti ich hlavných zákazníkov, keďže pri navrhovaní výrobkov vyrábaných na zákazku bola potrebná úzka spolupráca, ako aj z dôvodu náročnej prepravy ťažkých výrobkov. V Nemecku sa preto toto odvetvie nachádza predovšetkým v regiónoch s tradičnou priemyselnou výrobou. 25 % odlievaných kovov sa v Nemecku vyrába v Severnom Porýní-Vestfálsku
                  11
               .

               15.Zatiaľ čo v roku 2019 bolo Nemecko najväčším výrobcom výrobkov z odlievaných kovov v EÚ a jeho výroba viac než dvojnásobne presahovala výrobu v Taliansku a viac než trojnásobne výrobu vo Francúzsku
                  12
               , Nemecko malo len 5 % podiel na celosvetovej výrobe, po Číne (45,5 %), Indii (11 %) a USA (8,8 %).

               16.V posledných rokoch sa dramaticky zmenila štruktúra svetového obchodu, pokiaľ ide o automobilový priemysel ako jeden z hlavných zákazníkov nemeckých zlievarní na odlievanie kovov. Zatiaľ čo v roku 2000 bola EÚ vedúcim regiónom na svete s 33 % podielom na celosvetovej výrobe automobilov, podiel EÚ na svetovom trhu klesol do roku 2019 na 19 %. V dôsledku rastúceho dopytu v regióne v súčasnosti v celosvetovej automobilovej výrobe zďaleka dominuje Ázia, ktorej podiel na svetovom trhu v oblasti celosvetovej automobilovej výroby bol v roku 2019 na úrovni 54 %. Po prvýkrát v histórii nemeckí výrobcovia automobilov vyrábali viac automobilov v Číne ako v Nemecku. Celkovo výroba automobilov poklesla v roku 2019 na najnižšiu úroveň od roku 1996
                  13
               .

               17.Pokiaľ ide o výrobcov ťažkých nákladných vozidiel, výroba ťažkých nákladných vozidiel s hmotnosťou nad 3,5 tony sa v Nemecku znížila takmer o polovicu, a to z 256 131 vozidiel v roku 2008 na 133 997 v roku 2019. Čína v súčasnosti dominuje svetovému trhu so 40 % podielom svetovej výroby a v dôsledku nadprodukcie predáva ťažké nákladné vozidlá za vysoko konkurenčné ceny, ktoré podhodnocujú konkurentov v mnohých častiach sveta
                  14
               .

               18.Na európskom trhu sa okrem toho v celom automobilovom priemysle vyvíjal trend smerom k premiestňovaniu výroby alebo častí dodávateľského reťazca do blízkych krajín východnej Európy vrátane tretích krajín. Týka sa to najmä výrobkov s vysokým podielom manuálnej práce, ako sú výrobky z odlievaných kovov. Menej prísne environmentálne normy, najmä v krajinách mimo EÚ, sú ďalším dôvodom na presúvanie výroby výrobkov z odlievaných kovov do blízkych krajín
                  15
               .

               19.Pokiaľ ide o lodiarsky priemysel, priemerná ročná produkcia v oblasti stavby lodí v Európe sa v rokoch 2011 – 2019 v porovnaní s obdobím 2002 – 2010 znížila o polovicu
                  16
               . Na svetovom trhu v súčasnosti dominujú ázijskí výrobcovia s trhovým podielom 84 %
                  17
               .

               20.Tieto výzvy súvisiace s globalizáciou vytvárajú veľký tlak na odvetvie odlievania kovov, čo v rokoch 2018 – 2019 viedlo k poklesu celkovej výroby v odvetví odlievania kovov v Nemecku o 8,9 %
                  18
               .

               21.V divízii 24 NACE – Výroba a spracovanie kovov bolo doteraz podaných šesť žiadostí o finančný príspevok z fondu EGF, pričom štyri z nich súviseli s globalizáciou v oblasti obchodu a dve s celosvetovou finančnou a hospodárskou krízou
                  19
               .

               Udalosti, ktoré viedli k prepúšťaniu a ukončeniu činnosti

               22.Udalosťou, ktorá viedla k tomuto prepúšťaniu, je konkurzné konanie týkajúce sa spoločnosti GMH Guss. Zatiaľ čo jedna dcérska spoločnosť, Dieckerhoff Guss GmbH, bola úplne zatvorená, ostatné boli čiastočne zatvorené a fungujú na základe konkurznej správy. Z 1 000 pracovníkov prišlo o prácu 585 pracovníkov. Verejné orgány boli informované o prepúšťaní v spoločnosti Walter Hundhausen GmbH 31.júla 2020, v Dieckerhoff Guss GmbH 24. septembra 2020 a v ostatných subjektoch 5. októbra 2020.

               23.Zatiaľ čo spoločnosť GMH Guss už pôsobila v náročnom podnikateľskom prostredí v dôsledku globalizácie, jej problémy vyvrcholili, keď sa hlavný klient dcérskej spoločnosti Walter Hundhausen GmbH, ktorý zaisťuje 60 % výroby tejto dcérskej spoločnosti, rozhodol premiestniť určité časti svojho dodávateľského reťazca do Turecka.

               24.Okrem toho taiwanský konkurent MEITA otvoril dve zlievarne v meste Obrenovac v Srbsku. Tieto zlievarne, ktorým srbská vláda poskytla vysoké subvencie, začali výrobu v rokoch 2017 a 2019 a vyrábajú najmä pre európsky automobilový priemysel
                  20
               . Vďaka subvenciám a nižším nákladom práce bola spoločnosť MEITA schopná ponúknuť oveľa nižšie ceny ako jej nemeckí konkurenti. V dôsledku toho hlavní klienti z odvetvia automobilového priemyslu spoločnosti Dieckerhoff Guss GmbH (dcérskej spoločnosti podniku GMH Guss) v roku 2019 požadovali zníženie cien o 30 %, ktoré spoločnosť Dieckerhoff nemohla poskytnúť. Strata klientov, ktorí následne začali zadávať zákazky srbským továrňam MEITA, znamenala koniec spoločnosti Dieckerhoff Guss.

               25.Sociálni partneri sa dohodli na vytvorení štyroch prechodných spoločností
                  21
               , jedna pre každú dcérsku spoločnosť podniku GMH Guss. Prechodné spoločnosti bude spravovať spoločnosť BOB Transfer GmbH. 476 pracovníkov podpísalo trojstrannú dohodu, že po ukončení ich zamestnaneckého vzťahu so spoločnosťou GMH Guss alebo s niektorou z jej štyroch dcérskych spoločností budú zamestnaní v prechodnej spoločnosti.

               26.Príspevok z EGF sa použije na doplnenie bežných opatrení, ktoré ponúkajú prechodné spoločnosti, a môže sa použiť aj na predĺženie trvania jednotlivých opatrení. 86 pracovníkov nastúpilo do prvej prechodnej spoločnosti 1. augusta 2020, zvyšní pracovníci začali pracovať 1. októbra 2020.

               Očakávané účinky prepúšťania na miestne, regionálne a celoštátne hospodárstvo a zamestnanosť

               27.Očakáva sa, že prepúšťanie bude mať výrazný nepriaznivý vplyv na miestne hospodárstvo. Oblasť Porúria je vysoko urbanizovaná priemyselná oblasť. Tento región, ktorý je tradične regiónom ťažby uhlia a výroby ocele, čelí od 60. rokov 20. storočia obrovským štrukturálnym výzvam, pričom jeho miera nezamestnanosti je stále nad priemerom Severného Porýnia-Vestfálska. Pandémia COVID-19 má ďalší nepriaznivý vplyv na trh práce. Od septembra 2019 do septembra 2020 vzrástla nezamestnanosť v Severnom Porýní-Vestfálsku zo 6,5 % na 7,9 % a z 9 % na 10,7 % v oblasti Porúria. Väčšina prepustených pracovníkov je v druhej polovici svojej profesionálnej kariéry, má nízku úroveň kvalifikácie a často má nízku znalosť nemeckého jazyka.

               Dotknutí prijímatelia a navrhované opatrenia

               Dotknutí prijímatelia

               28.Počet prepustených pracovníkov, ktorých účasť na opatreniach sa očakáva, sa odhaduje na 476. Rozdelenie týchto pracovníkov podľa pohlavia, štátnej príslušnosti a vekových skupín:

                        Kategória

                        Počet dotknutých prijímateľov

                        Pohlavie:

                        muži:

                        455

                        (95,59 %)

                        ženy:

                        21

                        (4,41 %)

                        Štátna príslušnosť:

                        občania EÚ:

                        291

                        (61,13 %)

                        osoby, ktoré nie sú občanmi EÚ:

                        185

                        (38,87 %)

                        Veková skupina:

                        15 – 24 rokov:

                        7

                        (1,47 %)

                        25 – 29 rokov:

                        24

                        (5,04 %)

                        30 – 54 rokov:

                        269

                        (56,51 %)

                        55 – 64 rokov:

                        175

                        (36,76 %)

                        viac ako 64 rokov:

                        1

                        (0,21 %)

               Oprávnenosť navrhovaných opatrení

               29.Personalizované služby, ktoré sa poskytnú prepusteným pracovníkom, pozostávajú z týchto opatrení:

               –Opatrenia na zvyšovanie kvalifikácie: Ponúkajú sa na základe vytvorenia profilu a pohovorov s profesijnými poradcami. Kurzy sa môžu poskytovať individuálne alebo v skupinách. Vzhľadom na vysoký počet účastníkov z migračného prostredia sa účastníkom s nízkou znalosťou nemeckého jazyka ponúknu jazykové kurzy nemeckého jazyka.

               –Partnerské skupiny/workshopy: Pôjde o skupinové fóra, v ktorých bude účastníkom pri výmene názorov a zamýšľaní sa nad pracovnými skúsenosťami pomáhať sprostredkovateľ. Niektoré partnerské skupiny sa budú zameriavať na spoločné zázemie účastníkov – napríklad účastníkov s migračným pozadím alebo starších účastníkov.

               –Poradenská služba na začatie podnikania: Ide o súbor poradenských služieb pre tých, ktorí začínajú podnikať. Tieto služby budú zahŕňať individualizované koučingové opatrenia, ako aj účasť na skupinovom koučingu.

               –Pomoc pri hľadaní pracovného miesta: Profesionáli, ktorí pomáhajú pri hľadaní pracovných miest, pomôžu nájsť potenciálne voľné pracovné miesta, ktoré ešte neboli uverejnené a ktoré by vyhovovali oprávneným pracovníkom.

               –Profesijné poradenstvo a profesijná orientácia: Na základe úvodných pohovorov na vytvorenie profilu budú profesijní poradcovia nielen informovať o vývoji na trhu práce a možných profesijných dráhach, ale uchádzačom poskytnú aj motivačnú a inšpiračnú pomoc a podporu. Pracovníci sú podnecovaní k tomu, aby si zdokonaľovali svoje zručnosti alebo osvojovali nové zručnosti a zúčastňovali sa na opatreniach v oblasti vzdelávania a odbornej prípravy zameraných na nájdenie nového zamestnania, prípadne aj v inom sektore.

               –Medzinárodné pracovné poradenstvo: V prípade uchádzačov o zamestnanie, ktorí chcú prijať pozíciu v inom členskom štáte EÚ, budú osobitní poradcovia pomáhať pri hľadaní zamestnania, informovať o pracovných podmienkach v príslušnom členskom štáte a pomáhať pri preklade a uznávaní kvalifikácií.

               –Následné mentorstvo: Pracovníci môžu využiť ďalšie konzultačné služby po nástupe do nového zamestnania, aby sa im uľahčil prechod na novú prácu a minimalizovalo riziko straty pracovného miesta.

               –Príspevok na odbornú prípravu: Vyplácanie príspevkov sa začína dňom nástupu pracovníka do prechodnej spoločnosti a končí sa vtedy, keď táto osoba prechodnú spoločnosť opúšťa. Predpokladom na získanie príspevku je účasť na aktívnych opatreniach trhu práce.

               30.Organizované opatrenia sú v súlade s nemeckou stratégiou udržateľnosti.

               31.Vzhľadom na pandémiu COVID-19 bola vypracovaná koncepcia sanitárnych opatrení s cieľom zabezpečiť vykonávanie opatrení. Patria sem online kurzy, ako aj primerané miestnosti pre prezenčné kurzy
                  22
               .

               32.Opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Týmito opatreniami sa nenahrádzajú pasívne opatrenia sociálnej ochrany.

               33.Nemecké orgány poskytli požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdili, že finančným príspevkom z EGF sa nenahrádza žiadne z týchto opatrení.

               Odhadovaný rozpočet

               34.Odhadované celkové náklady sú 1 802 845 EUR, z čoho 1 730 731 EUR tvoria výdavky na personalizované služby a 72 114 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               35.Celková výška finančného príspevku požadovaného z EGF je 1 081 706EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR
                           23
                        )

                        Odhadované celkové náklady

                        (v EUR)
                           24

                        Personalizované služby (opatrenia podľa článku 7 ods. 1 písm. a) a c) nariadenia o EGF)

                        Opatrenia na zvyšovanie kvalifikácie (Qualifizierungsmaßnahmen)

                        415

                        1 189

                        493 605

                        Skupiny pracovníkov s podobným profilom a workshopy pre takýchto pracovníkov

                        240

                        438

                        105 160

                         Poradenská služba na začatie podnikania: (Existenzgründerberatung)

                        3

                        5 133

                        15 400

                        Pomoc pri hľadaní pracovného miest (Beratung und Stellenakquise)

                        476

                        517

                        245 968

                        Profesijné poradenstvo a profesijná orientácia (Berufsvorbereitung und Orientierung)

                        200

                        201

                        40 133

                        Medzinárodné pracovné poradenstvo (Internationale Beratung)

                        10

                        1 133

                        11 332

                        Následné mentorstvo (Nachbetreuungsmaßnahmen)

                        375

                        569

                        213 378

                        Medzisúčet (a):

                        Percentuálny podiel balíka personalizovaných služieb

                        –

                        1 124 976

                        (65 %)

                        Príspevky a stimuly (opatrenia podľa článku 7 ods. 1 písm. b) nariadenia o EGF)

                        Príspevok na odbornú prípravu (Transferkurzarbeitergeld)

                        476

                        1 273

                        605 755

                        Medzisúčet (b):

                        Percentuálny podiel balíka personalizovaných služieb:

                        –

                        605 755

                        (35 %)

                         Opatrenia podľa článku 7 ods. 4 nariadenia o EGF

                        1 Prípravné činnosti

                        –

                        7 211

                        2. Riadenie

                        –

                        39 663

                        3. Informovanosť a propagácia

                        –

                        3 606

                        4. Kontrola a podávanie správ

                        –

                        21 634

                        Medzisúčet (c):

                        Percentuálny podiel celkových nákladov:

                        –

                        72 114

                        (4 %)

                        Celkové náklady (a + b + c):

                        –

                        1 802 845

                        Príspevok z EGF (60 % celkových nákladov)

                        –

                        1 081 706

               36.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF neprekračujú 35 % celkových nákladov na koordinovaný balík personalizovaných služieb. Nemecko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo odbornou prípravou.

               Obdobie oprávnenosti výdavkov

               37.Nemecko začalo poskytovať personalizované služby dotknutým prijímateľom 1. augusta 2020. Výdavky na opatrenia budú teda oprávnené na získanie finančného príspevku z EGF od 1. augusta 2020 do 15. decembra 2022.

               38.Nemecku začali vznikať administratívne výdavky spojené s využívaním EGF 1. novembra 2020. Výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú preto oprávnené na finančný príspevok z EGF od 1. novembra 2020 do 15. júna 2023.

               Komplementarita s opatreniami financovanými z vnútroštátnych prostriedkov alebo prostriedkov Únie

               39.Zdrojom vnútroštátneho predbežného financovania alebo spolufinancovania je federálny rozpočet a Bundesagentur für Arbeit (Spolková pracovná agentúra). Z týchto zdrojov sa financuje 40 % vnútroštátneho príspevku z celkových nákladov financovaných z EGF na opatrenia poskytnuté prechodnou spoločnosťou
                  25
               .

               40.Nemecko potvrdilo, že vyššie uvedené opatrenia, na ktoré sa vynakladajú finančné prostriedky z EGF, nebudú financované z iných finančných nástrojov Únie.

               41.Nemecko uviedlo, že ponúkané opatrenia EGF dopĺňajú opatrenia, ktoré ponúka Európsky sociálny fond (ESF). Z operačného programu ESF pre Severné Porýnie-Vestfálsko sa spolufinancujú niektoré základné opatrenia v rámci sociálneho plánu (Sozialplan), na ktorých sa dohodli sociálni partneri. Nemecko potvrdilo, že EGF nenahrádza žiadne z týchto opatrení.

               Postupy konzultácií s dotknutými prijímateľmi alebo ich zástupcami, alebo so sociálnymi partnermi, ako aj s miestnymi a regionálnymi orgánmi

               42.Nemecko uviedlo, že koordinovaný balík personalizovaných služieb bol vypracovaný po konzultácii so všetkými príslušnými orgánmi, najmä so sociálnymi partnermi. V rámci plánovania opatrení podporovaných z EGF rokovalo Spolkové ministerstvo práce a sociálnych vecí s verejnými službami zamestnanosti (VSZ) a so spoločnosťou BOB Transfer GmbH o rozsahu možnej podpory z EGF. Sociálni partneri od samého začiatku podporovali prípadnú žiadosť o príspevok z EGF. Bol zriadený monitorovací výbor, ktorého úlohou bude riadenie možnej intervencie spolufinancovanej z EGF. Okrem zástupcov ministerstva práce a sociálnych vecí, VSZ a prechodnej spoločnosti monitorovací výbor pozostáva zo zástupcov sociálnych partnerov, zástupcov odborového zväzu IG Metall, likvidátorov prepúšťajúceho podniku a jeho dcérskych spoločností, ako aj zástupcov zamestnaneckých rád.

               Systémy riadenia a kontroly

               43.Žiadosť obsahuje opis systému riadenia a kontroly, ktorý špecifikuje povinnosti zapojených subjektov. Nemecko oznámilo Komisii, že finančný príspevok bude spravovaný tými istými orgánmi v rámci Spolkového ministerstva práce a sociálnych vecí (Bundesministerium für Arbeit und Soziales), ktoré spravujú Európsky sociálny fond (ESF). Zatiaľ čo „Gruppe Europäische Fonds für Beschäftigung“ pôsobí ako riadiaci orgán
                  26
               , organizačne nezávislý „Organisationseinheit Prüfbehörde“
                  27
                je kontrolným orgánom pre tieto fondy. Tieto orgány takisto spravovali predchádzajúce príspevky z fondu EGF pre Nemecko. Niektoré z úloh riadiaceho orgánu EGF sú v rámci administratívnej dohody trvalo delegované na VSZ.

               Záväzky poskytnuté zo strany dotknutého členského štátu

               44.Nemecko poskytlo všetky potrebné uistenia, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –Podnik GMH Guss, ktorý po prepúšťaní pokračuje v činnosti, splnil svoje právne záväzky, ktorými sa upravuje prepúšťanie, a prijal primerané opatrenia na zabezpečenie svojich zamestnancov,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               45.Ako sa stanovuje v článku 8 ods. 1 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 – 2027
                  28
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               46.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 1 081 706 EUR, čo predstavuje 60 % celkových nákladov na navrhované opatrenia.

               47.Ako sa stanovuje v bode 9 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov, navrhované rozhodnutie o mobilizácii EGF prijmú spoločne Európsky parlament a Rada
                  29
               .

               Súvisiace akty

               48.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 1 081 706 EUR do príslušného rozpočtového riadku.

               49.Zároveň s prijatím tohto návrhu rozhodnutia o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               2021/0107 (BUD)

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na základe
                  žiadosti Nemecka – EGF/2020/003 DE/GMH Guss

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  30
               , a najmä na jeho článok 15 ods. 4,

               so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  31
               , a najmä na jej bod 9,

               so zreteľom na návrh Európskej komisie,

               keďže:

               (1)Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začleňovaní do trhu práce.

               (2)Ako sa stanovuje v článku 8 ods. 1 nariadenia Rady (EÚ, Euratom) 2020/2093
                  32
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               (3)Dňa 15. decembra 2020 Nemecko predložilo žiadosť o mobilizáciu prostriedkov EGF v súvislosti s prepúšťaním v spoločnosti GMH Guss GmbH v Nemecku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)Preto by sa v súvislosti so žiadosťou predloženou Nemeckom mal mobilizovať EGF s cieľom poskytnúť finančný príspevok vo výške 1 081 706 EUR.

               (5)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2021 sa mobilizuje Európsky fond na prispôsobenie sa globalizácii s cieľom poskytnúť sumu 1 081 706 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]
                  33*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 347, 20.12.2013, s. 855.

                     (2)

                        Nariadenie (EÚ) č. 1309/2013 sa uplatňuje na všetky žiadosti doručené do 31. decembra 2020.

                     (3)

                        V zmysle článku 3 nariadenia o EGF.

                     (4)

                        Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (5)

                        Ú. v. EÚ L 393, 30.12.2006, s. 1.

                     (6)

                        V súlade s článkom 7 ods. 4 nariadenia (EÚ) č. 1309/2013.

                     (7)

                        Dcérske spoločnosti Friedrich Wilhelms-Hütte Eisenguss GmbH a Friedrich Wilhems-Hütte GmbH, obe so sídlom v Mülheim an der Ruhr.

                     (8)

                        Dcérska spoločnosť Dieckerhoff Guss GmbH v Gevelsbergu a dcérska spoločnosť Walter Hundhausen GmbH (ako aj hlavné sídlo podniku GMH Guss GmbH) v Schwerte.

                     (9)

                        Smernica Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania (Ú. v. ES L 225, 12.8.1998, s. 16).

                     (10)

                        Bundesverband der Deutschen Gießerei-Industrie (BDGUss): Die Gießerei-Industrie. Eine starke Branche in Zahlen (2019).

                     (11)

                        https://www.bdguss.de/branche/rolle-bedeutung/.

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019).

                     (13)

                        https://www.vda.de/de/services/zahlen-und-daten/jahreszahlen/automobilproduktion sowie https://www.quest-trendmagazin.de/automobilindustrie/internationalisierung/weltregion-automobilproduktion.html.

                     (14)

                  https://www.oica.net/category/production-statistics/2018-statistics/
                  ,
                  https://www.acea.be/statistics/article/eu-commercial-vehicle-production
                  .

                     (15)

                        Deutsche Bank Research (2020): Automobilindustrie – Produktion in China überflügelt heimische Fertigung; Eurofound (2016): - správa Spoločného výskumného centra 2016: Globalisation slowdown? Recent evidence of offshoring and reshoring in Europe (Spomalenie globalizácie? Nedávne dôkazy offshoringu a relokalizácie v Európe); Eurofound (2020): správa Spoločného výskumného centra 2020: Restructuring across borders (Cezhraničná reštrukturalizácia).

                     (16)

                        Merané v kompenzovanej hrubej tonáži (cgt).

                     (17)

                        Feldhoff, Thomas (2020): Gießereibranche unter Anpassungsdruck: Ausgewählte Entwicklungstrends.

                     (18)

                        Stephen, Sophie (2020): Deutsche Gussproduktion 2019 und Ausblick 2020, in: GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=sk.

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/.

                     (21)

                        Vytvorenie prechodnej spoločnosti nie je podľa nemeckého práva povinné. Neexistuje žiadna povinnosť na strane prepúšťajúcej spoločnosti podieľať sa na vytvorení prechodnej spoločnosti. Bez účasti prepúšťajúcej spoločnosti by sa nevytvorila žiadna prechodná spoločnosť. V prípade, že prepúšťajúci podnik ponúkne svoju účasť a sociálni partneri sa dohodnú na vytvorení prechodnej spoločnosti, nemecký sociálny zákon stanovuje právny rámec (§ 110 a § 111 SGB III).

                     (22)

                        V prípade prezenčných kurzov sa používajú rýchle testy na ochorenie COVID-19, aby sa zaistila bezpečnosť školiacich miestností.

                     (23)

                        S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhľovanie však nijako neovplyvňuje celkové náklady jednotlivých opatrení, ktoré zostávajú rovnaké ako v žiadosti predloženej Nemeckom.

                     (24)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (25)

                        Poskytovanie balíka personalizovaných služieb, ktorý zahŕňa vyplácanie príspevkov, ako aj aktívne opatrenia na trhu práce, môže začať hneď, ako sa pracovníci oficiálne zamestnajú v prechodnej spoločnosti. Pracovníkom sa od začiatku vyplácajú príspevky na odbornú prípravu (Transferkurzarbeitergeld), ktoré sú oprávnené na spolufinancovanie z EGF, pokiaľ sa prepustení pracovníci zúčastňujú na opatreniach aktívnej politiky trhu práce.

                     (26)

                        Avšak v rámci skupiny pre európske fondy pre zamestnanosť (Gruppe Europäische Fonds für Beschäftigung) je príslušným riadiacim orgánom pre fond EGF „Referat EF 4“, zatiaľ čo riadiacim orgánom pre ESF je „Referat EF 1“.

                     (27)

                        „Organisationseinheit Prüfbehörde“ je nezávislý orgán auditu a kontroly, ktorý podlieha priamo nepolitickému štátnemu tajomníkovi.

                     (28)

                        Ú. v. EÚ L 433I, 22.12.2020, s. 15.

                     (29)

                        Ú. v. EÚ L 433I, 22.12.2020, s. 29.

                     (30)

                        Ú. v. EÚ L 347, 20.12.2013, s. 855.

                     (31)

                        Ú. v. EÚ L 433I, 22.12.2020, s. 29.

                     (32)

                        Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433I, 22.12.2020, s. 15).

                     (33)
                  *
                        Dátum vloží Parlament pred uverejnením v Ú. v. EÚ.


               EURÓPSKA KOMISIA
            V Bruseli27. 4. 2021
            COM(2021) 212 final
            2021/0109(BUD)
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na základe žiadosti Belgicka – EGF/2020/005 BE/Swissport

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“)
                  2
               .

               2.Dňa 22. decembra 2020 Belgicko podalo žiadosť EGF/2020/005 BE/Swissport o finančný príspevok z EGF v dôsledku prepúšťania
                  3
                v spoločnosti Swissport Belgium
                  4
                v Belgicku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2020/005 BE/Swissport

                        Členský štát

                        Belgicko

                        Dátum podania žiadosti

                        22. decembra 2020

                        Dátum potvrdenia prijatia žiadosti

                        22. decembra 2020

                        Dátum žiadosti o dodatočné informácie

                        5. januára 2021

                        Termín na poskytnutie dodatočných informácií

                        16. februára 2021

                        Termín na dokončenie posúdenia

                        11. mája 2021

                        Kritérium zásahu

                        článok 4 ods. 1 písm. a) nariadenia o EGF

                        Hlavný podnik

                        Swissport Belgium

                        Počet príslušných podnikov

                        1

                        Odvetvie(-a) ekonomickej činnosti

                        (divízia NACE Rev. 2)
                           5

                        divízia 52 (Skladové a pomocné činnosti v doprave)

                        Divízia 81 (Činnosti súvisiace s údržbou budov a krajinnou úpravou)
                           6

                        Referenčné obdobie (štyri mesiace):

                        9. jún 2020 – 9. október 2020

                        Počet prepustených pracovníkov počas referenčného obdobia (a)

                        1 468

                        Počet prepustených pracovníkov pred referenčným obdobím alebo po ňom (b)

                        0

                        Celkový počet prepustených pracovníkov (a + b)

                        1 468

                        Celkový počet oprávnených prijímateľov

                        1 468

                        Celkový počet dotknutých prijímateľov

                        1 468

                        Rozpočet na personalizované služby (v EUR)

                        5 977 108

                        Rozpočet na využívanie EGF
                           7
                         (v EUR)

                        221 600

                        Celkový rozpočet (v EUR)

                        6 198 708

                        Príspevok z EGF (60 %) (v EUR)

                        3 719 224

               POSÚDENIE ŽIADOSTI

               Postup

               4.Belgicko podalo žiadosť EGF/2020/005 BE/Swissport 22. decembra 2020, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia v ten istý deň potvrdila prijatie žiadosti a 5. januára 2021 požiadala Belgicko o dodatočné informácie. Tieto dodatočné informácie boli poskytnuté do šiestich týždňov od požiadania o dodatočné informácie. Lehota 12 týždňov od prijatia úplnej žiadosti, v rámci ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 11. mája 2021.

               Oprávnenosť žiadosti

               Príslušné podniky a prijímatelia

               5.Žiadosť sa týka 1 468 pracovníkov prepustených zo Swissport Belgium. Prepúšťanie sa týka celého Belgicka.

               6.Belgicko predložilo žiadosť podľa kritérií zásahu uvedených v článku 4 ods. 1 písm. a) nariadenia o EGF, v ktorom sa vyžaduje, aby počas referenčného obdobia štyroch mesiacov dosiahol počet prepustených pracovníkov alebo samostatne zárobkovo činných osôb, ktoré ukončili svoju činnosť, najmenej 500 osôb v jednom podniku v členskom štáte vrátane pracovníkov, ktorí boli prepustení u dodávateľov daného podniku a nadväzujúcich výrobcov.

               7.Referenčné obdobie štyroch mesiacov v prípade tejto žiadosti trvalo od 9. júna 2020 do 9. októbra 2020.

               8.Počas referenčného obdobia bolo v podniku Swissport Belgium prepustených 1 468 pracovníkov.

               Stanovenie počtu prepustených pracovníkov a prípadov ukončenia činnosti

               9.Všetky prípady prepustenia počas referenčného obdobia boli započítané od dátumu individuálnej výpovede zo strany zamestnávateľa, ktorou pracovníka prepúšťa alebo vypovedá jeho zmluvu.

               Oprávnení prijímatelia

               10.Celkový počet oprávnených prijímateľov je 1 468.

               Súvislosť medzi prepúšťaním a celosvetovou finančnou a hospodárskou krízou

               11.Svetová zdravotnícka organizácia vyhlásila 11. marca 2020 výskyt ochorenia COVID-19 za pandémiu. Komisia 27. mája 2020 vo svojom oznámení Rozpočet EÚ umožňujúci realizáciu plánu obnovy Európy
                  8
                vyhlásila, že pandémia viedla k hospodárskej kríze, a navrhla plán obnovy hospodárstva. EGF tak môže ako reaktívny núdzový nástroj pomáhať ľuďom, ktorí prišli o prácu v dôsledku globálnej finančnej a hospodárskej krízy.

               12.V prvom polroku 2020 spôsobila pandémia najhlbšiu recesiu v histórii EÚ. Podľa európskej hospodárskej prognózy Komisie zo zimy 2021(dočasnej)
                  9
                sa očakávalo, že HDP EÚ sa v roku 2020 zníži o približne 6,3 % a následne sa zvýši o 3,7 % v roku 2021 a o 3,9 % v roku 2022.

               13.S cieľom zastaviť pandémiu ochorenia COVID-19 Belgicko 18. marca 2020 vyhlásilo zákaz vychádzania. Vplyv tohto opatrenia na leteckých dopravcov a podniky pôsobiace na letisku Brussels Airport sa prejavil okamžite. V prvom týždni zákazu vychádzania (16. – 22. marca) klesol počet letov na tomto letisku na 578, čo predstavuje pokles o 58 % od januára 2020. Počas nasledujúcich týždňov sa na letisku takmer úplne zastavil pohyb lietadiel na prepravu cestujúcich s výnimkou obmedzeného počtu repatriačných letov, núdzových zdravotníckych letov alebo diplomatických letov.

               14.V roku 2020 sa objem medzinárodného toku cestujúcich v porovnaní s rokom 2019 celkovo znížil o 60 % (zo 4,5 miliardy na 1,8 miliardy cestujúcich) a 50 % lietadiel na celom svete bolo uskladnených
                  10
               .

               15.Komisia vo svojej správe Európskemu parlamentu a Rade o spoločných pravidlách prevádzky leteckých dopravných služieb, pokiaľ ide o pandémiu COVID-19
                  11
               , uznala, že služby pozemnej obsluhy boli vážne zasiahnuté a že existuje reálne riziko, že počas roka 2021 dôjde k ďalším konkurzom poskytovateľov služieb pozemnej obsluhy.

               16.Podnik Swissport Belgium, jeden z dvoch poskytovateľov pozemnej obsluhy letiska, bol zodpovedný za 60 % služieb obsluhy a upratovania na letisku. V čase nástupu pandémie podnik Swissport Belgium úspešne realizoval plán obnovy: v štvrtom štvrťroku 2019 sa celkový obrat v porovnaní so štvrtým štvrťrokom 2018 zvýšil o 5,8 %. Podnik Swissport na zasadnutí svojho predstavenstva 20. februára 2020 predložil odhad obratu so stratou na rok 2020 vo výške 4,5 milióna EUR, čo predstavuje 37 % zníženie strát v porovnaní s rokom 2019.

               17.V máji 2020 bolo však jasné, že bude ešte dlho trvať, kým sa letecká doprava a letisková činnosť vrátia do normálneho stavu. Swissport Belgium podľa prognóz svojich zákazníkov týkajúcich sa oživenia činnosti odhadol, že do konca roka 2020 bude jeho činnosť predstavovať približne 40 % jeho činnosti pred pandémiou a v roku 2021 pravdepodobne nie viac ako 70 – 80 %
                  12
               . Po troch mesiacoch nečinnosti podnik Swissport podal návrh na vyhlásenie konkurzu. Súd v Bruseli vyhlásil konkurz podniku 9. júna 2020, t. j. týždeň pred plánovaným obnovením európskych letov na letisku Brussels Airport, na ktorom 20 leteckých spoločností obsluhovalo 60 destinácií
                  13
               .

               18.Podnik Aviapartner Belgium, ktorý je druhým poskytovateľom pozemnej obsluhy letiska, mal takisto veľké ťažkosti a chýbala mu likvidita z dôvodu nečinnosti spôsobenej pandémiou, pričom jeho príjmy sa znížili o 95 % v porovnaní s príjmami z obdobia pred pandémiou. Aby sa zabránilo konkurzu podniku Aviapartner, čo by spôsobilo, že letisko by zostalo bez pozemnej obsluhy, belgická Rada ministrov poskytla danému podniku konvertibilnú pôžičku do výšky 25 miliónov EUR prostredníctvom Federálnej participačnej a investičnej spoločnosti (SFPI-FPIM)
                  14
                osem dní po tom, čo podnik Swissport Belgium vyhlásil konkurz. Bez pozemnej obsluhy by osobné ani nákladné lety nemohli z letiska odštartovať ani na ňom pristáť. Pôžičkou sa zabezpečila životaschopnosť podniku Aviapartner, aby sa po zrušení zákazu vychádzania mohla obnoviť prevádzka na letisku.

               19.Do dnešného dňa bola podaná jedna viacodvetvová žiadosť o mobilizáciu EGF
                  15
               , ktorá bola zdôvodnená hospodárskou krízou spôsobenou pandémiou ochorenia COVID-19 a ktorej predmetom boli skladové a pomocné činnosti v odvetví dopravy spolu s inými odvetviami.

               Udalosti, ktoré viedli k prepúšťaniu a ukončeniu činnosti

               20.Dňa 9. júna 2020, po týždňoch, keď sa na letisku takmer vôbec neposkytovali služby pozemnej obsluhy, bol na podnik Swissport Belgium vyhlásený konkurz. Okrem toho vzhľadom na veľkú neistotu v súvislosti s obnovou odvetvia osobnej leteckej dopravy v krátkodobom horizonte žiadny podnik neprejavil záujem o prevzatie činností podniku Swissport Belgium v oblasti obsluhy
                  16
               . Tieto dve súvisiace udalosti spôsobili prepúšťanie, v súvislosti s ktorým sa podáva táto žiadosť.

               Očakávané účinky prepúšťania na miestne, regionálne a celoštátne hospodárstvo a zamestnanosť

               21.Podľa bruselskej obchodnej komory a flámskej organizácie zamestnávateľov Voka
                  17
                letisko Brussels Airport zabezpečuje 24 000 priamych pracovných miest a 40 000 nepriamych pracovných miest.

               22.Prepúšťanie v podniku Swissport Belgium sa týka pracovníkov s bydliskom v celej krajine: Brusel (29 %), Flámsko (52 %) a Valónsko (19 %).

               23.V období od októbra 2019 do októbra 2020 sa vnútroštátna miera nezamestnanosti napriek zavedeným režimom skráteného pracovného času zvýšila o 1,3 percentuálneho bodu na 6,4 %
                  18
               . Vo Flámsku, kde sa nachádza letisko Brussels Airport, sa nezamestnanosť do októbra 2020 zvýšila o 1 percentuálny bod na 4,4 % v porovnaní s októbrom 2019. Vo Valónsku bola miera nezamestnanosti mužov v treťom štvrťroku 2020 na úrovni 8,3 %, čo je o takmer 2 percentuálne body viac ako celoštátny priemer pre túto skupinu. Náhle zatvorenie niektorých kľúčových odvetví (catering, cestovný ruch, kultúra atď.) otriaslo najmä bruselským trhom práce, pričom nezamestnanosť sa v treťom štvrťroku 2020 zvýšila na 15 % (medziročná zmena + 2 percentuálne body)
                  19
               .

               24.Vzhľadom na rastúcu nezamestnanosť sa belgické orgány obávajú, že opätovné zamestnanie bude pre pracovníkov zo znevýhodnených skupín ešte ťažšie. Veľká časť bývalej pracovnej sily podniku Swissport patrí do tejto kategórie, keďže ide väčšinou o nízkokvalifikovaných pracovníkov a pracovníkov s čiastočnou kvalifikáciou a približne jedna tretina (32,5 %) má viac ako 50 rokov. Táto skupina pracovníkov potrebuje ďalšie poradenstvo a podporu pri hľadaní zamestnania, ako aj zvyšovanie úrovne zručností a rekvalifikáciu prispôsobené ich potrebám s cieľom zvýšiť ich šance na opätovné zamestnanie.

               Dotknutí prijímatelia a navrhované opatrenia

               Dotknutí prijímatelia

               25.Očakáva sa, že na týchto opatreniach sa zúčastnia všetci prepustení pracovníci. Rozdelenie týchto pracovníkov podľa pohlavia, štátnej príslušnosti a vekových skupín:

                        Kategória

                        Počet dotknutých prijímateľov

                        Pohlavie:

                        muži:

                        1 086

                        (73,98 %)

                        ženy:

                        382

                        (26,02 %)

                        Štátna príslušnosť:

                        občania EÚ:

                        1 400

                        (95,37 %)

                        osoby, ktoré nie sú občanmi EÚ:

                        68

                        (4,63 %)

                        Veková skupina:

                        15 – 24 rokov:

                        83

                        (5,65 %)

                        25 – 29 rokov:

                        184

                        (12,53 %)

                        30 – 54 rokov:

                        1 001

                        (68,19 %)

                        55 – 64 rokov:

                        199

                        (13,56 %)

                        viac ako 64 rokov:

                        1

                        (0,07 %)

               Oprávnenosť navrhovaných opatrení

               26.Personalizované služby, ktoré sa poskytnú prepusteným pracovníkom, pozostávajú z týchto opatrení:

               –Informácie, pomoc pri hľadaní práce a kariérové poradenstvo. Popri všeobecných a individuálnych informáciách o opatreniach to bude zahŕňať profilovanie pracovníkov, pomoc s hľadaním zamestnania, aktívne profesijné poradenstvo a poradenstvo pri hľadaní zamestnania. Zorganizujú sa aj veľtrhy práce.

               –Odborná príprava. Ponúkne sa špecifická odborná príprava s cieľom zohľadniť potreby pracovníkov. Bude to zahŕňať horizontálnu odbornú prípravu, ako je výučba cudzieho jazyka a IKT, odborné vzdelávanie v oblasti zručností požadovaných v letiskových službách alebo odvetviach postihnutých nedostatkom zručností.

               –Odborná príprava na pracovisku. Ponúkne sa v súvislosti s voľnými pracovnými miestami, kde je nedostatok vhodných uchádzačov. Po úspešnom ukončení odbornej prípravy bude príslušnému pracovníkovi ponúknutá zmluva.

               –Podpora pri zriaďovaní podnikov. S cieľom rozvíjať životaschopné podnikateľské projekty alebo projekty samostatnej zárobkovej činnosti budú pracovníci, ktorí majú záujem stať sa samostatne zárobkovo činnými osobami, mať podporu zo strany regionálnych organizácií. Mohlo by to zahŕňať plánovanie, vykonávanie štúdií uskutočniteľnosti, prípravu podnikateľských plánov, pomoc pri určovaní možností financovania atď.

               –Príspevok na založenie podniku. Pracovníci, ktorí začínajú podnikať alebo vykonávať činnosť ako samostatne zárobkovo činné osoby, dostanú príspevok do výšky 15 000 EUR.

               –Stimuly a príspevky. 1. Príspevok na hľadanie zamestnania a odbornú prípravu. Pracovníci dostanú 1 EUR za hodinu skutočnej účasti na odbornej príprave alebo na činnostiach zameraných na hľadanie zamestnania. 2. Príspevok na výdavky vyplývajúce z dochádzania do zamestnania. S cieľom podporiť regionálnu a medziregionálnu mobilitu pracovníci, ktorí sa zamestnajú buď vo vzdialenosti viac ako 60 km od ich domova alebo vo vzdialenosti, ktorá zahŕňa viac ako štyri hodiny času potrebného na dochádzanie (tam a naspäť), dostanú jednorazovú sumu vo výške 500 EUR, ak dochádzajú osobnou dopravou, alebo 750 EUR, ak dochádzajú verejnou dopravou. 3. Bonus za prelomenie rodových stereotypov. Pracovníci menej zastúpeného pohlavia, ktorí sa rozhodnú pre odborné vzdelávanie zamerané na výrazne rodovo nevyvážené povolania
                  20
               , dostanú prémiu 700 EUR v dvoch splátkach, jednu na začiatku a druhú na konci vzdelávania. 4. Príspevok na založenie podniku. Pracovníci, ktorí sa pripravujú na začatie vlastného podnikania, dostanú mesačný príspevok vo výške 350 EUR počas obdobia maximálne 12 mesiacov. Na podporu novo samostatne zárobkovo činnej osoby v prvých mesiacoch činnosti bude k dispozícii aj príspevok vo výške 200 EUR počas obdobia maximálne piatich mesiacov. 5. Príspevok na návrat do školy. Mesačný príspevok vo výške 350 EUR sa poskytne pracovníkom, ktorí absolvujú terciárne štúdium na plný úväzok aspoň jeden rok, alebo kvalifikovanú odbornú prípravu v trvaní aspoň troch mesiacov, aby získali potrebné zručnosti pre povolania, po ktorých je dopyt, ktoré je ťažké obsadiť a ktoré sú spojené s kritickými funkciami
                  21
                atď.

               27.Pandémia ochorenia COVID-19 viedla k vypracovaniu koncepcie sanitárnej hygieny s cieľom zabezpečiť vykonávanie opatrení.

               28.Opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Týmito opatreniami sa nenahrádzajú pasívne opatrenia sociálnej ochrany.

               29.Belgické orgány poskytli požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdili, že finančným príspevkom z EGF nenahrádza žiadne z týchto opatrení.

               Odhadovaný rozpočet

               30.Odhadované celkové náklady predstavujú 6 198 708 EUR, z čoho 5 977 108 EUR tvoria výdavky na personalizované služby a 221 600 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               31.Celková výška finančného príspevku požadovaného z fondu EGF je 3 719 224 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)
                           22

                        Odhadované celkové náklady

                        (v EUR)
                           23

                        Personalizované služby (opatrenia podľa článku 7 ods. 1 písm. a) a c) nariadenia o EGF)

                        Informácie, pomoc pri hľadaní práce a kariérové poradenstvo.

                        1 468

                        2 230

                        3 273 787

                        Vzdelávanie, rekvalifikácia a odborná príprava

                        610

                        3 534

                        2 155 437

                        Odborná príprava na pracovisku

                        10

                        1 440

                        14 396

                        Podpora pri zriaďovaní podnikov

                        70

                        2 000

                        139 988

                        Príspevok na založenie podniku

                        12

                        10 000

                        120 000

                        Medzisúčet (a):

                        Percentuálny podiel balíka personalizovaných služieb

                        –

                        5 703 608

                        (95,42 %)

                        Príspevky a stimuly (opatrenia podľa článku 7 ods. 1 písm. b) nariadenia o EGF)

                        Stimuly a príspevky

                        367

                        745

                        273 500

                        Medzisúčet (b):

                        Percentuálny podiel balíka personalizovaných služieb:

                        –

                        273 500

                        (4,58 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        6 000

                        2. Riadenie

                        –

                        52 420

                        3. Informovanosť a propagácia

                        –

                        55 000

                        4. Kontrola a podávanie správ

                        –

                        108 180

                        Medzisúčet (c):

                        Percentuálny podiel celkových nákladov:

                        –

                        221 600

                        (3,57 %)

                        Celkové náklady (a + b + c):

                        –

                        6 198 708

                        Príspevok z EGF (60 % celkových nákladov)

                        –

                        3 719 224

               32.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF neprekračujú 35 % celkových nákladov na koordinovaný balík personalizovaných služieb. Belgicko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo odbornou prípravou.

               33.Belgicko potvrdilo, že investičné náklady na samostatnú zárobkovú činnosť, založenie podniku a prevzatie podniku zamestnancami nepresiahnu 15 000 EUR na prijímateľa.

               Obdobie oprávnenosti výdavkov

               34.Belgicko začalo poskytovať personalizované služby dotknutým prijímateľom 9. júna 2020. Výdavky na opatrenia budú teda oprávnené na získanie finančného príspevku z EGF od 9. júna 2020 do 22. decembra 2022.

               35.Belgicku začali vznikať administratívne výdavky na využívanie EGF 10. júna 2020. Výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú preto oprávnené na finančný príspevok z EGF od 10. júna 2020 do 22. júna 2023.

               Komplementarita s opatreniami financovanými z vnútroštátnych prostriedkov alebo prostriedkov Únie

               36.Zdroje vnútroštátnych zálohových platieb alebo spolufinancovania sú finančné prostriedky regiónov Région de Bruxelles-Capitale/Brussels Hoofdstedelijk Gewest, Vlaams Gewest a Région Wallonne.

               37.Belgicko potvrdilo, že uvedené opatrenia, na ktoré sa vynakladajú finančné prostriedky z EGF, nebudú financované z iných finančných nástrojov Únie.

               Postupy konzultácií s dotknutými prijímateľmi alebo ich zástupcami, alebo so sociálnymi partnermi, ako aj s miestnymi a regionálnymi orgánmi

               38.Belgicko uviedlo, že koordinovaný balík personalizovaných služieb bol zostavený po konzultácii so zástupcami pracovníkov a sociálnymi partnermi na stretnutiach, ktoré sa konali 3. a 19. novembra 2020. Belgické orgány tiež zorganizovali stretnutie s Aviato vzw, strediskom práce na letisku Brussels Airport pre uchádzačov o zamestnanie a zamestnávateľov. So strediskom Aviato, ktoré sa špecializuje na odvetvie letectva, sa konzultovalo o najvhodnejšej odbornej príprave zameranej na zvyšovanie úrovne zručností a rekvalifikáciu, ktorá sa má ponúknuť prepusteným pracovníkom.

               39.Predkladateľmi tejto žiadosti sú regionálne orgány Flámska, Valónska a Bruselu. Synerjob, medziregionálna štruktúra spolupráce troch belgických služieb zamestnanosti
                  24
                prináša väčšiu súdržnosť navrhovaných opatrení.

               Systémy riadenia a kontroly

               40.Žiadosť obsahuje opis systému riadenia a kontroly, ktorý špecifikuje povinnosti zapojených subjektov. Belgicko oznámilo Komisii, že finančný príspevok budú riadiť a kontrolovať tie isté orgány, ktoré riadia a kontrolujú Európsky sociálny fond v regiónoch Région de Bruxelles-Capitale/Brussels Hoofdstedelijk Gewest, Vlaams Gewest a Région Wallonne.

               Záväzky poskytnuté zo strany dotknutého členského štátu

               41.Belgické orgány poskytli všetky potrebné uistenia, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               42.Ako sa stanovuje v článku 8 ods. 1 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 – 2027, EGF nesmie prekročiť maximálnu ročnú sumu 186 miliónov EUR (v cenách z roku 2018)
                  25
               .

               43.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 3 719 224 EUR, čo predstavuje 60 % celkových nákladov na navrhované opatrenia.

               44.Ako sa stanovuje v bode 9 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov, navrhované rozhodnutie o mobilizácii EGF prijmú spoločne Európsky parlament a Rada
                  26
               .

               Súvisiace akty

               45.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 3 719 224 EUR do príslušného rozpočtového riadku.

               46.Zároveň s prijatím tohto návrhu rozhodnutia o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               2021/0109 (BUD)

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na základe
                  žiadosti Belgicka – EGF/2020/005 BE/Swissport

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  27
               , a najmä na jeho článok 15 ods. 4,

               so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  28
               , a najmä na jej bod 9,

               so zreteľom na návrh Európskej komisie,

               keďže:

               (1)Cieľom Európskeho fondu na prispôsobenie sa globalizácii (ďalej len „EGF“) je poskytovať podporu pracovníkom, ktorí boli prepustení, a samostatne zárobkovo činným osobám, ktorých činnosť skončila z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začlenení do trhu práce.

               (2)Ako sa stanovuje v článku 8 ods. 1 nariadenia Rady (EÚ, Euratom) 2020/2093, EGF nesmie prekročiť maximálnu ročnú sumu 186 miliónov EUR (v cenách z roku 2018)
                  29
               .

               (3)Dňa 22. decembra 2020 Belgicko predložilo žiadosť o mobilizáciu EGF v súvislosti s prepúšťaním v podniku Swissport v Belgicku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)Preto by sa v súvislosti so žiadosťou predloženou Belgickom mal mobilizovať EGF s cieľom poskytnúť finančný príspevok vo výške 3 719 224 EUR.

               (5)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2021 sa mobilizujú prostriedky z Európskeho fondu na prispôsobenie sa globalizácii s cieľom poskytnúť sumu 3 719 224 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]
                  30*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 347, 20.12.2013, s. 855.

                     (2)

                        Nariadenie (EÚ) č. 1309/2013 sa uplatňuje na všetky žiadosti doručené do 31. decembra 2020.

                     (3)

                        V zmysle článku 3 nariadenia o EGF.

                     (4)

                        Swissport Belgium zahŕňa Swissport Belgium NV a Swissport Belgium Cleaning NV.

                     (5)

                        Ú. v. EÚ L 393, 30.12.2006, s. 1.

                     (6)

                        Čistiace činnosti patria do skupiny 81.2 NACE Rev. 2

                     (7)

                        V súlade s článkom 7 ods. 4 nariadenia (EÚ) č. 1309/2013.

                     (8)

                        Rozpočet EÚ umožňujúci realizáciu plánu obnovy Európy, COM(2020) 442 final.

                     (9)

                        Európska hospodárska prognóza zo zimy 2021 (dočasná):
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf

                     (10)

                        ICAO.
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx
                  .

                     (11)

                        COM(2020) 714.

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin
                  .

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx
                  .

                     (14)

                        Société fédérale de participations et d'investissement Société - Federale Participatie en Investeringsmaatschappij (SFPI-FPIM).

                     (15)

                        EGF/2020/002 EE Estonia tourism, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6
                  .

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/
                  .

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures
                  .

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage
                  .

                     (20)

                        Povolania s minimálne 75 % pracovníkov rovnakého pohlavia.

                     (21)

                  Zoznam povolaní, po ktorých je dopyt, ktoré je ťažké obsadiť alebo ktoré sú spojené s kritickými funkciami.
                   « Métiers en tension de recrutement en Wallonie.
                   Liste des métiers/fonctions critiques et en pénurie ».
                   Le Forem 2020
                  .

                     (22)

                        S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhľovanie však nemá žiadny vplyv na celkové náklady na každé opatrenie, ktoré zostávajú rovnaké ako v žiadosti predloženej Belgickom.

                     (23)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (24)

                        VDAB (Flámske služby zamestnanosti), Le Forem (Valónske služby zamestnanosti) a Actiris (Bruselské služby zamestnanosti).

                     (25)

                        Ú. v. EÚ L 433I, 22.12.2020, s. 11.

                     (26)

                        Ú. v. EÚ L 433I, 22.12.2020, s. 28.

                     (27)

                        Ú. v. EÚ L 347, 20.12.2013, s. 855.

                     (28)

                        Ú. v. EÚ L 433I, 22.12.2020, s. 28.

                     (29)

                        Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433I, 22.12.2020, s. 11).

                     (30)
                  *
                        Dátum vloží Parlament pred uverejnením v Ú. v. EÚ.